tartuNLP/wikipedia-smugri-20251201 huggingface dataset:
Tableau vivant

Tableau vivant (, monikko tableaux vivants) on yhden tai useamman esiintyjän muodostama liikkumaton tilannekuva. Tyypillisesti esiintyjät asettuvat tiettyä taideteosta tai fiktiivistä tai historiallista tapahtumaa jäljitteleviin asentoihin ja pysyvät äänettöminä paikoillaan noin 20–30 sekunnin ajan. Usein esiintyjät myös pukeutuvat aiheen mukaisiin rooliasuihin. "Tableau vivantia" voidaan pitää pysäytyskuvan teatterivastineena.
"Tableau vivant" kehittyi keskiajan kirkollisista toimituksista. Messulla oli tapana päättyä lyhyeen draamalliseen kuvaelmien sarjaan ("tableaux"). Denis Diderot (1713–1784) suosi "tableauta" tunteiden ja ideoiden havainnollistajana. Myöhemmin ne yleistyivät näytelmien loppuhuipennuksena, jolloin staattista tilannekuvaa seurasi esiripun laskeutuminen. Näin esimerkiksi Nikolai Gogolin näytelmässä "Reviisori" (1836), jonka kliimaksissa hahmot jähmettyvät paikoilleen saatuaan tietää olleensa tekemisissä huijarin kanssa. "Tableau" oli suosittu tehokeino varsinkin melodraamoissa ja farsseissa. 1800-luvun alussa menetelmä omaksuttiin myös Yhdysvaltoihin, missä siitä tuli äärimmäisen suosittu viihdemuoto. 1900-luvun alussa sitä hyödynnettiin Yhdysvalloissa laajalti Ziegfeld Folliesin (1907–1931) kaltaisissa revyissä. Moderni "tableau" nähdään esimerkiksi Stephen Sondheimin musikaalissa "Sunday in the Park with George" (1983), jossa Georges Seurat’n maalaus herää eloon.
Itsenäiseksi taiteenlajiksi "tableau vivant" kehittyi 1700-luvun Euroopassa. Seuraavalla vuosisadalla siitä tuli suosittu seuraleikki, jossa osallistujat jäljittelivät kuuluisia patsaita, maalauksia, historian tapahtumia tai "Raamatun" kohtauksia. Yhdysvaltalainen "Godey's Magazine and Lady's Book" kuvaili sitä jopa erääksi aikansa suosituimmista ajanvietteistä. Viihdyttämisen ohella "tableau vivantia" käytettiin historian ja taiteen opetusmenetelmänä. Seuraleikkiä harrastettiin myös 1800-luvun lopun Suomessa. Samankaltainen taidemuoto oli "pose plastique" (), jossa vähäpukeiset tai alastomat naisesiintyjät jäljittelivät patsaita. Myös tämä viihdemuoto oli suosituimmillaan 1800-luvulla.
Caroline Criado-Perez

Caroline Criado-Perez (s. kesäkuussa 1984) on brittiläinen toimittaja, feministi ja tietokirjailija.
Criado-Perez on syntynyt Brasiliassa. Hänen isänsä on argentiinalaisen liikemies ja äitinsä brittiläinen sairaanhoitaja, joka on työskennellyt kansainvälisissä avustustehtävissä.
Criado-Perez työskenteli työuransa alussa markkinointitehtävissä. Hän alkoi vuodesta 2012 kiinnittää huomiota naisten syrjintään mediassa. Marraskuussa 2012 hän perusti Catherine Smithin kanssa Naisten huoneen (Women's Room), jonka tavoitteena on painostaa toimittajia lisäämään naisten osuutta tiedotusvälineissä, erityisesti asiantuntijoina. Tämän kehityksen välitön syy oli lokakuussa 2012 peräkkäisinä päivinä lähetetyn BBC Radio 4 Today -kanavan kaksi lähetystä, jotka koskivat teini-ikäisten raskauksien ja rintasyövän ehkäisyä ja joissa ei haastateltu naispuolisia asiantuntijoita – haastattelijat olivat miehiä.
Vuonna 2013 Criado-Perez aloitti kampanjan naisten olemattomasta osuudesta Britannian seteleiden kuvituksena, kun viiden punnan setelissä ollut filantrooppi Elizabeth Fryn kuva korvattiin pääministeri Winston Churchillin kuvalla. Kampanjan ansiosta keskuspankki lupasi, että tulevaan 10 punnan seteliin tulee kirjailija Jane Austenin kuva. Kampanjat aiheuttivat Criado-Perezin Twitter-tilille häirintäviestien tulvan, jota Twitter ei suostunut patoamaan vedoten toimintatapoihinsa.
Vuonna 2016 Criado-Perez aloitti keskustelun siitä, miksi Lontoon parlamenttitalon edustalla olevat patsaat ovat kaikki miehiä. Hän ehdotti, että joku suffragettinaisista saisi paikalle patsaan. Kampanjan ansiosta paikalle pystytettiin keväällä 2018 Millicent Fawcettin patsas sen kunniaksi, että naisten äänioikeusliike oli sata vuotta aikaisemmin osoittanut äänioikeusvaatimusta samalla paikalla.
Swish Swish

Swish Swish on yhdysvaltalaisartisti Katy Perryn kappale, jolla vierailee myös yhdysvaltalaisräppäri Nicki Minaj. Sen julkaisi Capitol Records Perryn viidennen, "Witness"-studioalbumin kolmantena singlenä 19. toukokuuta 2017. Kappaleen ovat sanoittaneet Perry, Duke Dumont, Sarah Hudson, PJ "Promnite" Sledge, Minaj ja Brittany Hazzard. Kappaleen tuotannosta vastasivat Dumont, Sledge ja Passovoy. "Swish Swish" on lajityypiltään house-inspiroitu EDM ja hip hop -kappale, joka sisältää mukaelman Fatboy Slimin kappaleesta "Star 69".
Sanoiltaan kappale kertoo kiusaajia vastaan taistelemisesta ja se käyttää kielikuvia koripallosta puhuakseen ihmisen kukoistamisesta ja siitä, miten päästä yli ärsyttävistä ihmisistä. Lukuisat mediat ovat epäilleet, että kappale on vastaus Taylor Swiftin kappaleelle "Bad Blood", jonka uskotaan kertovan Perrystä. Kappale sai ristiriitaisen vastaanoton musiikkikriitikoiden keskuudessa; Jotkut kehuivat kappaletta sen valtuuttavasta luonteesta, kun taas toiset kritisoivat sen sanoituksia. Tästä huolimatta Minajin esittämiä sanoja kuitenkin kehuttiin. "Swish Swish" oli kaupallisesti kohtalainen menestys, sen päästyä singlelistan kymmenen parhaan joukkoon Filippiineillä ja Skotlannissa, sekä kahdenkymmenen parhaan joukkoon Belgiassa (Vallonia), Isossa-Britanniassa, Kanadassa ja Unkarissa. Kappale myi platinaa Australiassa, Kanadassa ja Yhdysvalloissa sekä timanttia Brasiliassa.
Perry esitti kappaleen ensimmäisen kerran livenä "Saturday Night Livessä". Sen jälkeen Perry on toteuttanut kappaleelle live-esityksiä muun muassa BBC Radio 1's Big Weekendissä, vuoden 2017 Glastonbury Festivalissa sekä "The Voice Australiassa". Kappaleelle on toteutettu myös Dave Meyersin ohjaama musiikkivideo, joka julkaistiin 24. elokuuta 2017. Videolla nähdään Perry koripallo-ottelussa, jossa hän yrittää voittaa hänen johtaman "The Tigers" -joukkueen kanssa joukkueen nimeltään "The Sheeps". Myös Minaj tekee videolla esiintymisen ottelun puoliaikaesityksessä. Lisäksi muun muassa Perryn kappaleen "Last Friday Night (T.G.I.F.)" musiikkivideolta tuttu hahmo "Kathy Beth Terry" esiintyy videolla cameo-roolissa. "Swish Swish" on liitetty mukaan myös "Just Dance 2018" -videopeliin.
Sinä ja Sinin arvoitukset

Sinä ja Sinin arvoitukset (engl. Blue's Clues &amp; You!) on kanadalainen lastenohjelma, jonka ensiesitys oli vuonna 2019.
Lähtökohta.
Samoin kuin alkuperäisessä vuonna 1996 julkaistussa sarjassa, tässäkin sarjassa on live-action isäntä animoidussa maailmassa. Sarjassa on uusia tuotesuunnitelmia ja hahmot (paitsi isäntä) animoidaan digitaalisesti, vaikka visuaalinen tyyli pysyy samanlaisena kuin alkuperäisessä sarjassa käytetty.
Kuten alkuperäisessä näyttelyssä, myös "Sinä ja Sinin arvoitukset" riippui sisäänrakennetuista äänenvoimakkuuksista, joiden tarkoituksena oli rohkaista yleisön osallistumista, ja siitä, mitä The New York Times kutsui "suoraksiosoitteeksi, joka kutsui esikoululaisia pelaamaan pelejä ja ratkaisemaan mini-mysteerejä". Ohjelman tuottajat tunnustivat, että paluu johtui 1990-luvun nostalgiasta ja että vaikka pienillä lapsilla oli enemmän mahdollisuuksia käyttää tekniikkaa ja he olivat visuaalisia enemmän kuin esikoululaiset 1990-luvulla, heillä oli silti samat kehitys- ja tunne-tarpeet "hidastaa".
Chen Jing (jääkiekkoilija)

Chen Jing (; s. 22. huhtikuuta 1971 Shandong, Kiina) on kiinalainen ammattilaistasolla 1990- ja 2000-luvulla pelannut jääkiekkoilija, jonka pelipaikka oli puolustaja. Hän pelasi Kiinan naisten jääkiekkomaajoukkueessa Salt Lake Cityn talviolympialaisten 2002 sekä Torinon talviolympialaisten 2006 naisten jääkiekkoturnauksessa. MM-kilpailuissa Jing edusti maajoukkuettaan Kanadassa 1997, Suomessa 1999, Kanadassa 2000 sekä Yhdysvalloissa 2001.
Greippi (hedelmä)

Greippi on greipin ("Citrus" × "paradisi") hedelmä. Kasvitieteessä greippi määritellään marjaksi, koska se on pehmeäkuorinen, mehevä hedelmä. Punaisia greippejä kutsutaan verigreipeiksi.
Tarjoilu.
Greippi syödään yleensä poikkisuuntaan kahtia leikattuna, hedelmälihaa lusikalla kovertaen. Tähän on kehitetty erityinen teräväkärkinen "greippilusikka" (myös "sitruslusikka" tai "hedelmälusikka"), jonka reuna voi olla sahalaitainen.
Terveysvaikutukset.
Greippi sisältää paljon C-vitamiinia ja flavonoideja. C-vitamiini parantaa vastustuskykyä, ja flavonoidit toimivat antioksidantteina ja tehostavat C-vitamiinin vaikutusta. Greippien sisältämää foolihappoa pidetään erityisen tärkeänä raskaana oleville naisille, koska se on keskeinen tekijä puna- ja valkosolujen muodostumisessa sekä kudosten uusiutumisessa.
Greippi ja lääkkeet.
Greipin tai greippimehun nauttimista on hyvä välttää useiden lääkevalmisteiden kanssa, sillä sen sisältämä naringetiini saattaa merkittävästi heikentää tai vahvistaa niiden tehoa.
Ravintoarvot.
100 grammaa greipin hedelmälihaa sisältää:
Nina Linde

Nina Linde (s. 10. kesäkuuta 1980) on saksalainen entinen jääkiekkoilija. Hän pelasi Saksan naisten jääkiekkomaajoukkueessa Salt Lake Cityn talviolympialaisten 2002 naisten jääkiekkoturnauksessa.
Linde edusti naisten SM-sarjan Tampereen Ilvestä kahtena kautena 2004–2005 ja 2009–2010.
More Than You Know (Axwell &amp; Ingrosson kappale)

More Than You Know on ruotsalaisen DJ-tuottajaduo Axwell &amp; Ingrosson kappale, joka sisältää myös ruotsalaislaulaja Kristoffer Fogelmarkin esittämiä kreditoimattomia sanoja. Sen julkaisivat Def Jam Recordings sekä Virgin EMI Records kappaleen nimeä kantavan debyyttistudioalbumin kymmenentenä singlenä 24. toukokuuta 2017. Kappaleen ovat sanoittaneet Sebastian Ingrosso, Salem Al Fakir, Axel Hedfors, Vincent Pontare ja Richard Zastenker. Kappaleen tuotannosta vastasivat puolestaan Ingrosso, Hedfors, Richard Zastenker ja Salvatore Ganacci.
Kappale oli kaupallisesti kansainvälinen menestys, sen päästyä singlelistan kärkeen Itävallassa, Saksassa, Slovakiassa ja Tšekissä sekä listan viiden parhaan joukkoon kahdeksassa muussa valtiossa kuten Belgiassa, Italiassa, Suomessa ja Sveitsissä.
Kappaleen ensimmäinen ja ainoa singlejulkaisua edeltävä esitys tapahtui vuoden 2015 Coachella Music Festivalilla. Kappaleelle on toteutettu myös musiikkivideo, joka julkaistiin videopalvelu YouTubessa 13. kesäkuuta 2017.
Kainuismi

Kainuismi ja kainuistit ovat Pohjois-Suomen kuvaukseen keskittyneistä kirjailijoista käytettyjä nimityksiä. Kansanrunoudentutkija Matti Kuusi lanseerasi nimityksen kainuistit 1950-luvun alussa. Pekka Lounela nimesi kainuismin isäksi Suomussalmella asuneen Ilmari Kiannon. Käsite liitetään useimmin sotkamolaiseen Veikko Huoviseen, joka ei pitänyt leimaavaksi kokemastaan nimityksestä vaan katsoi joutuneensa kirjallisuuspoliittisen karsinoinnin kohteeksi. Muita tunnettuja kainuisteja ovat Heikki Lounaja ja Reino Rinne.
Jodibromidi

Jodibromidi eli jodimonobromidi (IBr) on jodin ja bromin muodostama epäorgaaninen molekyyliyhdiste. Yhdistettä voidaan käyttää reagenssina orgaanisen kemian synteeseissä.
Ominaisuudet.
Huoneenlämpötilassa jodibromidi on tummanpunaista, mustaa tai harmaata kiteistä ainetta. Yhdiste hydrolysoituu veden vaikutuksesta vetybromidiksi ja hypojodihapokkeeksi. Jodibromidi liukenee useisiin orgaanisiin liuottimiin, esimerkiksi etanoliin, asetoniin, dikloorimetaaniin ja tolueeniin. Aine myös reagoi monien metallien kanssa bromideiksi ja se bromaa monia orgaanisia yhdisteitä.
Valmistus ja käyttö.
Jodibromidia valmistetaan jodin ja bromin välisellä reaktiolla.
I2 + Br2 → 2 IBr
Jodibromidia käytetään alkeenien, aldehydien ja ketonien bromauksissa, rengasrakenteisten karbonaattiesterien valmistuksessa ja metalli-hiili-sidosten katkaisuun.
Suvi Tuuli Kataja

Suvi Tuuli Kataja (s. 13. joulukuuta 1987) on suomalainen palkittu käsikirjoittaja, ohjaaja ja äänisuunnittelija.
Naisen kosto.
"Naisen kosto" on Suvi Tuuli Katajan ja Elli Salon luoma, suurta huomiota saanut podcast. Se on faktaa ja fiktiota sekoittava audiosarja, joka käsittelee kostojen kautta naisille tyypillistä passiivisaggressiivista tapaa toimia. Suvi Tuuli Kataja on ohjannut ja käsikirjoittanut sarjan.
Podcastin käsikirjoitusta varten Yle keräsi kuulijoiden kostofantasioita.
""Naisen kosto" -podcastissa fiktiivinen päähenkilö Saila päättää hylätä kuuliaisuuden ja kiltteyden. Alkaa vaiherikas tarina täynnä populaarikulttuurista ja kirjallisuudesta tuttuja kostoja. Suvi Tuuli Katajan käsikirjoittama ja ohjaama sarja yhdistelee fiktiivistä komediaa ja faktapohjaista asiantuntijanäkemystä koston syistä, ilmentymistä ja seurauksista. "Naisen koston" Saila on roolissa kuultavan Pirjo Heikkilän mukaan huono kostaja. Hän on arka ja kiltti ja tekee virheitä. Mutta Saila oppii ja alkaa tasoittaa tilejä. Naisen aggressiivisuus on jonkinasteinen tabu. Aiheen ympärillä on vähintäänkin hiljaisuutta. Podcastin vakioasiantuntija, psykoanalyytikko Elina Reenkola on kuvannut, että 1990-luvun tutkimuksissa naisen viha sivuutettiin täysin. Yksi syy naisen vihan sivuuttamisen on naisihanne. Hoivaan ei kuulu viha. On tärkeä puhua naisen kaikista puolista. Kosto on se, jolla epäoikeudenmukaisuudet kompensoidaan ja vääryydet korjataan, sanoo Suvi Tuuli Kataja. Kosto ei kuitenkaan ole vain tuhoava voima. Erityisesti kostofantasialla on suuri merkitys. Aggressiota ei voi ottaa haltuun tuntematta niitä, ja kostofantasia ehkäisee varsinaista väkivaltaa. Kosto voi olla itselle voimaa antava, siinä on rakentava ja eteenpäin vievä draivi" 
Shortdox 2019.
Suvi Tuuli Katajan ohjelma "Kun nukut, minä valvon" voitti vuoden 2019 pohjoismaisen Shortdox-kilpailun ensimmäisen palkinnon, sekä yleisön suosikki -palkinnon. "Kun nukut, minä valvon" koostuu Suvi Tuuli Katajan äänitteistä joita hän on äänittänyt keittiössään unettomina öinä.
Radio Sodoma.
Suvi Tuuli Kataja on äänisuunnitellut Antti Holman kirjoittaman Radio Sodoma -podcastin kaksi tuotantokautta.
Uniraati.
Uniraati on Suvi Tuuli Katajan vuonna 2018 julkaistu podcast. Uniraati toimii tutulla levyraatiperiaatteella, mutta kappaleiden sijasta ohjelmassa arvostellaan unia. Uniraadin peruskokoonpanoon kuuluu Suvi Tuuli Kataja, Soila Lauronen ja Aleksis Salusjärvi Uniraadissa vierailee myös paljon tuttuja naamoja, kuten Laura Gustafsson, Niina Lahtinen, Pekka Laine, Ina Mikkola, Riku Rantala, Cristal Snow, Ruben Stiller, sekä tietysti koko kansan suosikit, Viki ja Köpi.
Audiokäsikirjoittaminen.
Suvi Tuuli Kataja on kirjoittanut sekä luennoinut audiokäsikirjoittamisesta muun muassa Yleisradiossa, Taideyliopistossa, Aalto-yliopistossa sekä AV-alan seminaarissa Resonanssissa.
Never Forget You (Zara Larssonin ja MNEKin kappale)

Never Forget You on ruotsalaisartisti Zara Larssonin sekä brittiläisartisti MNEKin kappale. Se julkaistiin Larssonin toisen, "So Good" -studioalbumin toisena singlenä 22. heinäkuuta 2015. Kappaleen ovat sanoittaneet MNEK, Larsson ja Arron Davey, joista ensimmäinen myös tuotti sen Astronomyyn kanssa. Kappaleelle on toteutettu myös Richard Paris Wilsonin ohjaama musiikkivideo, joka julkaistiin videopalvelu YouTubessa 17. syyskuuta 2015. Video kuvattiin Islannissa ja sillä nähdään tyttö joka tapaa olennon (tai kuvitteellisen ystävän) sekä varttuu ajatellen tätä koko ajan yhdessäoloa unohtamatta.
”Never Forget You” oli kansainvälinen menestys, sen päästyä singlelistan kärkeen Larssonin kotimaassa Ruotsissa sekä kymmenen parhaan joukkoon kahdeksassa muussa valtiossa kuten Belgiassa, Isossa-Britanniassa, Suomessa ja Tanskassa. Lisäksi se oli sekä Larssonin että MNEKin ensimmäinen kappale joka pääsi Yhdysvaltain Billboard Hot 100 -listalle, jolla se sijoittui parhaimmillaan sijalle 13. Kappale on myynyt vähintään platinaa seitsemässätoista eri valtiossa.
Seto (Aichi)

Seto () on Japanin kaupunki Honshūn saarella Chūbun tai Tōkain alueella Aichin prefektuurissa. Se sijaitsee sisämaassa prefektuurin pohjoisosassa Yadajoen sivujoen Seton varrella Owarin kukkuloilla. Pohjoisessa ja idässä kaupunkia ympäröivät vuoret, Mino-Mikawan ylänkö. Setossa on 129 410 asukasta (huhtikuussa 2020) ja sen pinta-ala on 111,40 neliökilometriä.
Seton alueelta saadaan keramiikkaan sopivaa hyvälaatuista savea, ja kaupunki onkin jo vuosisatojen ajan ollut tunnettu keramiikan tuotannosta. Alun perin Setoon viitanneesta sanasta "setomono" on jopa tullut japanin kielessä keramiikkaa merkitsevä yleistermi. Keramiikan valmistuksen alueella lienee aloittanut Kamakura-kaudella 1200-luvulla Shirōzaemon Kagemasa, joka haki oppinsa Song-dynastian Kiinasta. Edo-kaudella tuotantoa sääteli Owarin daimiokunta. Se kehittyi voimakkaasti 1800-luvulla, kun Katō Tamikichi toi alueelle posliinin valmistustaidon Kyūshūn Aritasta, ja edelleen vapautui ja monipuolistui Meiji-restauraation jälkeen. Nykyään kaupungissa tuotetaan erityyppistä keramiikkaa ja lasia aina astioista teollisuuden komponentteihin. Kaupunkioikeudet osana Japanin nykyistä kunnallishallintoa Setolle myönnettiin vuonna 1929. Se on kehittynyt myös yhtenä Nagoyan esikaupungeista. 
Seton nähtävyyksiä ovat muun muassa Aichin prefektuurin keramiikkamuseo, Setogura-museo ja Iwayadōn luonnonkaunis puistoalue. Kaupungin rakennettuun kultturiperintöön kuuluvat myös historiallisten keramiikkauunien jäänteet ja Jōkō-jin buddhalainen temppeli. Osa kaupungin vuoristoalueista kuuluu Aichin ylängön puolikansallispuistoon. Setoa palvelevat Nagoya-rautateiden Seto-linja ja Aichin kehärautatien liikennöimä Aichin kehälinja.
Mama (Jonas Bluen kappale)

Mama on brittiläisen DJ-tuottaja Jonas Bluen kappale, jolla vierailee myös australialaisartisti William Singe. Se julkaistiin Bluen oman levy-yhtiön kautta tämän omaa nimeä kantavan debyyttistudioalbumin neljäntenä singlenä 5. toukokuuta 2017. Kappaleen ovat sanoittaneet Ed Drewett, Romans ja Blue, joka myös tuotti sen. Kappaleen musiikkivideo julkaistiin Bluen YouTube-kanavalla 18. toukokuuta 2017.
Kappaleesta tuli kaupallinen menestys, sen päästyä singlelistan viiden parhaan joukkoon yhdessätoista eri valtiossa kuten Itävallassa, Saksassa, Slovakiassa, Tanskassa ja Tšekissä. Lisäksi se on myynyt Belgiassa, Brasiliassa, Italiassa ja Ruotsissa kaksinkertaista sekä Australiassa jopa kolminkertaista platinaa.
Xie Xingfang

Xie Xingfang (, s. 8. tammikuuta 1981 Guangzhou) on kiinalainen kilpauransa lopettanut sulkapalloilija ja olympiamitalisti.
Xie osallistui urallaan kertaalleen olympialaisiin, kun hän pelasi Pekingin olympialaisissa 2008 kaksinpelissä. Hänen ei tarvinnut osallistua ensimmäiselle kierrokselle. Toisella kierroksella hän voitti taiwanilaisen Cheng Shao-chiehin erin 2–0 ja samoin luvuin kolmannella kierroksella valkovenäläisen Olga Kononin. Puolivälierissä Xie voitti saksalaisen Xu Huaiwenin. Välierissä Xie voitti kiinalaisen Lu Lanin, mutta loppuottelussa kiinalainen Zhang Ning oli parempi erin 2–1.
Xie voitti urallaan kahdesti maailmanmestaruuden: mestaruudet ovat vuosilta 2005 ja 2006 kaksinpelistä. Hänellä on myös MM-hopeaa kaksinpelistä vuodelta 2009. Xie voitti myös Aasian-mestaruuden kaksinpelistä vuonna 2000 sekä AM-hopeaa vuonna 2009.
Rich Love

Rich Love on yhdysvaltalaisyhtye OneRepublicin kappale, jolla vierailee myös norjalainen musiikkituottajaduo Seeb. Sen julkaisivat Mosley Music Group ja Interscope Records digitaalisesti ladattavana singlenä 14. heinäkuuta 2017. Kappaleen ovat sanoittaneet Brent Kutzle, Seeb ja Ryan Tedder, joista kaksi jälkimmäistä myös tuottivat sen. Kappaleelle on toteutettu myös Isaac Rentzin ohjaama musiikkivideo, joka julkaistiin videopalvelu YouTubessa 29. syyskuuta 2017. Videolla nähdään OneRepublicin solisti Ryan Tedder kävelemässä pitkin kaupunkia yöaikaan, joka päästessään eräälle sillalle saa seurakseen lukuisia tanssijoita.
"Rich Love" oli kaupallisesti kohtalainen menestys, sen päästyä singlelistan kolmenkymmenen parhaan joukkoon Norjassa, Ruotsissa, Slovakiassa ja Tšekissä. Lisäksi se myi kultaa Italiassa, Kanadassa ja Saksassa.
Charles Lewis Scott (kenraali)

Charles Lewis Scott (22. lokakuuta 1883 – 27. marraskuuta 1954) oli yhdysvaltalainen maavoimien upseeri. Hänen korkein sotilasarvonsa oli kenraalimajuri.
Everstiluutnantti Scott toimi vuosina 1931–1932 Yhdysvaltain olympiatason ratsastustiimin valmentajana. Vuosina 1932–1933 hän kävi Army War College -sotakorkeakoulua. Vuonna 1935 hänet ylennettiin everstiksi ja vuonna 1940 prikaatikenraaliksi. Hän toimi heinäkuusta 1940 alkaen vasta perustetun 2. panssaridivisioonan ensimmäisenä komentajana, missä tehtävässä häntä seurasi George S. Patton. Myöhemmin marraskuussa 1940 Scottista tuli 1. panssariarmeijakunnan komentaja. Yhdysvaltain liityttyä mukaan toiseen maailmansotaan hän toimi vanhempana sotilastarkkailijana Egyptissä Yhdistyneen kuningaskunnan 6. armeijan mukana. Lokakuussa 1942 hänet ylennettiin kenraalimajuriksi.
Scottin viimeiseksi komentajuudeksi jäi Fort Knoxin päällikkyys vuodesta 1943 vuoteen 1946. Hän jäi eläkkeelle 28. helmikuuta 1946 ja kuoli 27. marraskuuta 1954 71-vuotiaana.
Scott on vaimonsa Helen Pattersonin ohella haudattu Arlingtonin sotilashautausmaalle.
Jokers de Cergy

Jokers de Cergy on ranskalainen jääkiekkoseura, joka pelaa maan pääsarjassa Ligue Magnusissa.
Joukkue kaudella 2025-2026.
Valmennus &amp; Joukkueenjohto.
"Lähde: EliteProspects"
Stay (Zeddin ja Alessia Caran kappale)

Stay on saksanvenäläisen DJ-tuottaja Zeddin kappale, jolla vierailee myös kanadalaislaulaja Alessia Cara. Sen julkaisivat Interscope Records sekä Def Jam Recordings digitaalisesti ladattavana singlenä 23. helmikuuta 2017. Kappaleen ovat sanoittaneet Zedd, Cara, Linus Wiklund, Sarah Aarons, Anders Frøen ja Jonnali Parmenius. Kappaleen tuotannosta vastasivat puolestaan Zedd ja Wiklund.
Kappaleelle on toteutettu myös musiikkivideo, joka julkaistiin 18. huhtikuuta 2017. Videon ohjasi Tim Mattia ja sillä nähdään Zedd ja Cara kulkemassa erilaisten aikajanojen läpi. "Stay" oli kaupallisesti kohtalainen menestys, sen päästyä singlelistan kymmenen parhaan joukkoon neljässätoista eri valtiossa kuten Australiassa, Irlannissa, Skotlannissa ja Yhdysvalloissa.
Millicent Fawcett

Millicent Garrett Fawcett (o.s. Garrett; 11. kesäkuuta 1847 Aldeburgh, Suffolk – 5. elokuuta 1929 Lontoo) oli brittiläinen feministi ja yksi suffragettiliikkeen johtajista. Hän kannatti naisten äänioikeuden ajamista maltillisin keinoin eikä hyväksynyt Emmeline Pankhurstin käyttämiä äärikeinoja. 
Hän toimi "National Union of the Women´s Suffrage Societies" -järjestön puheenjohtajana vuosina 1890–1919.
Hän oli naimisissa taloustieteilijä Henry Fawcettin kanssa.
Keväällä 2018 Lontoon parlamenttitalon edustalle pystytettiin Millicent Fawcettin patsas sen kunniaksi, että naisten äänioikeusliike oli sata vuotta aikaisemmin osoittanut samalla paikalla mieltään naisten äänioikeuden puolesta.
John Warnock

John Edward Warnock (6. lokakuuta 1940 Salt Lake City – 19. elokuuta 2023) oli yhdysvaltalainen tietotekniikan asiantuntija ja liikemies, joka perusti Charles Geschken kanssa joulukuussa 1982 ohjelmistoyritys Adoben. Hän oli kehittämässä useita digitaalisen kuvankäsittelyn, julkaisemisen ja visuaalisen viestinnän ohjelmistoja sekä tekniikoita, kuten Adobe Illustrator ja PostScript. Vuonna 1991 Warnock julkaisi "Camelot"-nimellä tunnetun muistion, jossa hän kuvaili PDF:n idean.
Warnock suoritti kaikki tutkintonsa Utahin yliopistossa, jossa oli myös useita muita tietokonegrafiikan uranuurtajia. Warnock kehitti algoritmin piilopintojen poistolle.
Ennen Adoben perustamista Warnock työskenteli muun muassa Utahin yliopistossa, IBM:ssä sekä Xeroxin Palo Alto Research Centerissä. Warnock toimi Adoben toimitusjohtajana vuoteen 2000 asti. Hallituksen puheenjohtaja hän oli vuoteen 2017.
Warnock sai vuonna 2004 Lovelace-mitalin.
Otto Karttunen

Otto Rudolf Karttunen (5. heinäkuuta 1918 Karttula – 25. marraskuuta 1988 Helsinki) oli suomalainen tietojenkäsittelyn hallinnon uranuurtaja, joka toimi Valtion tietokonekeskuksen ylijohtajana.
Henkilöhistoria.
Otto Karttusen vanhemmat olivat opettaja Antti Vilho Karttunen ja Hilda Maria Tossavainen ja puoliso vuodesta 1959 Toini Anna-Maija Långfors. Karttunen tuli ylioppilaaksi 1938 ja suoritti Kadettikoulun 1939. Valtiotieteen maisteriksi hän valmistui 1951, pääaineenaan finanssioppi. Karttunen toimi puolustusvoimien palveluksessa 1939–1946, vakuutusalalla 1946–1948, Kansallis-Osake-Pankissa 1949, tilastollisessa päätoimistossa ensin apulaisaktuaarina ja sitten aktuaarina, yliaktuaarina ja toimistopäällikkönä 1952–1958, Helsingin kaupunginhallituksen järjestelytoimiston reikäkorttiasiantuntijana 1958–1960 ja kaupungin tietojenkäsittelykeskuksen päällikkönä 1960–1962, valtiovarainministeriön järjestelyosaston atk-asiantuntijana ja atk-ryhmän johtajana 1962–1964, Valtion tietokonekeskuksen johtajana 1965–1971 ja ylijohtajana 1971–1974 sekä johtokunnan jäsenenä 1964–1974, Telub-yhtiön toimitusjohtajana 1974–1976 ja vielä Datasaab-Valmet Oy:n strategiajohtajana 1977–1980. Karttunen toimi myös lukuisten komiteoiden ja työryhmien jäsenenä. Sotilasarvoltaan hän oli reservin majuri (1963). Sota-aikana Karttunen toimi kouluttajana ja tykistöupseerina, puolustusvoimien palveluksesta hän erosi vuonna 1946 kapteenina.
Alexander Leonard Theodor Alfons Stjernvall

Alexander Leonard Theodor Alfons Stjernvall (27. joulukuuta 1842 Vaasa – 25. maaliskuuta 1910 Helsinki) oli Venäjän keisarillisessa armeijassa palvellut suomalainen kenraalimajuri.
Stjernvallin vanhemmat olivat everstiluutnantti, pankinjohtaja Kurt Gustaf Stjernvall ja Sofia Carolina Krook ja puoliso vuodesta 1883 Vera Vladimirovna Muromtseva. Kenraali Gustav Alexander Robert Stjernvall oli hänen veljensä. Alexander Leonard Theodor Alfons Stjernvall tuli oppilaaksi Haminan kadettikouluun 1856 ja määrättiin sieltä 1864 valmistuttuaan aliluutnanttina palvelukseen 1., H.M. Mecklenburg-Strelitzin herttua Georgin krenatööritarkk’ampujapataljoonaan. Hänet siirrettiin vänrikkinä Henkivartioväen Preobraženskojen rykmenttiin 1867 ja ylennettiin aliluutnantiksi samana vuonna, luutnantiksi 1869, alikapteeniksi 1871 ja kapteeniksi 1876. Turkin sotaan Stjernvall osallistui komppanianpäällikkönä Henkivartioväen Preobraženskojen rykmentin reservipataljoonassa 1877–1878. Hänet ylennettiin everstiksi 1883 ja asetettiin Henkivartioväen jalkaväen reserviin. Seuraavan vuoden lopulla Stjernvall nimitettiin Ukrainan alueella olleen Tšigirin piirin sotilaskäskynhaltijaksi, merkittynä uudelleen armeijan jalkaväen upseeriluetteloihin. Vuonna 1887 hänet siirrettiin Kaunasin piirin sotilaskäskynhaltijaksi Liettuaan, vuonna 1896 Stjernvall kutsuttiin Rjazanin piirin kunniasotilaskäskynhaltijaksi. Hän sai eron sotapalveluksesta kenraalimajurina lokakuussa 1899.
Hyunjin

Hyunjin (oik. Hwang Hyun-jin ; s. 20. maaliskuuta 2000 Soul, Korean tasavalta) on eteläkorealainen rap-artisti ja tanssija. Hän kuuluu eteläkorealaiseen Stray Kids -yhtyeeseen, joka toimii JYP Entertainmentin alaisuudessa.
Ura.
Lapsuus ja uran alku.
Hwang Hyun-jin syntyi 20. maaliskuuta 2000 Soulissa, Korean tasavallassa. Hän asui lapsuutensa vanhempiensa kanssa. Hän on ainut lapsi. Lapsena Hwang kävi päiväkotia Las Vegasissa, Nevadassa, Yhdysvalloissa. Hän sai englanninkielisen nimensä Sam ollessaan Yhdysvalloissa. Yläkouluikäisenä Hwang sai kutsun JYP Entertainmentin koe-esiintymisiin. Hän koe-esiintyi muillekin levy-yhtiöille, mutta valitsi JYP Entertainmentin lopulta. Hän osallistui Mnetin tosi-tv-sarjaan "Stray Kids" vuonna 2017.
Debyytti.
Hwang debytoi yhdessä Stray Kids -yhtyeen kanssa 25. maaliskuuta 2018 "I Am Not" EP:llä.
Hwang aloitti 16. helmikuuta 2019 "Show! Music Core"-musiikkiohjelman juontajana yhdessä Gugudanin Minan ja SF9:n Chanin kanssa.
Wesseling

Wesseling on kaupunki Rhein-Erftin piirikunnassa Nordrhein-Westfalenin osavaltiossa läntisessä Saksassa. Kemianteollisuus on kaupungin keskeinen elinkeino.
Maantiede.
Wesseling sijaitsee osavaltionsa lounaisosassa noin 13 kilometriä Kölnin keskustasta etelään ja saman verran Bonnista luoteeseen. Pohjoisessa Wesseling rajoittuu Kölniin, idässä Reiniin, etelässä Bornheimiin ja lännessä Brühliin. Reinin vastarannalla on Niederkassel.
Wesseling koostuu neljästä kaupunginosasta: keskusta eli Mitte, Keldenich, Berzdorf ja Urfeld.
Historia.
Ensimmäinen asiakirjamaininta Wesselingistä on vuodelta 1238 muodossa Weslic superior. Paikkakunta oli vähäpätöinen aina 1700-luvun loppuun, jolloin alkoi teollistuminen, joka kiihtyi seuraavalla vuosisadalla. 1880-luvulla paikkakunnan pohjoisosaan perustettiin Chemische Fabrik Wesseling. 1900-luvun alussa avattiin Kölnin ja Bonnin välille rautatie Rheinuferbahn. Vuonna 1937 perustettiin kansallissosialistien autarkia-pyrkimysten mukaisesti nesteytyslaitos Union Rheinische Braunkohlen Kraftstoff AG. Toisen maailmansodan aikana Wesselingin väkiluku oli noin 7 500. Paikkakunnalla käytettiin runsaasti pakkotyövoimaa. Yhdysvaltain joukot miehittivät Wesselingin operaatio Lumberjackin yhteydessä maaliskuussa 1945. Elokuussa 1969 Wesselingiin liitettiin Urfeldin osa-alue Herselin kunnasta. Wesselingistä tuli virallisesti kaupunki 3. lokakuuta 1972. Vuodenvaihteesta 1975 puolitoista vuotta eteenpäin Wesseling kuului Kölniin, mutta kuntaliitos purettiin oikeusteitse.
Wesselingin arvorakennuksia ovat muun muassa Godorfer Burg, jonka historia alkaa 1170-luvulta ja Luzia-kappeli 1200-luvulta.
Talous ja liikenne.
Wesselingin pinta-alasta suuri osa on teollisuusaluetta, erityisen tärkeä elinkeino on kemianteollisuus. Kölnin ja Bonnin väliä kulkevat kaupunkijunat pysähtyvät Wesselingissä. Bonnin ja Kölnin yhdistävä 20-kilometrinen moottoritie BAB 555 kulkee Wesselingin halki.
Carl Fredrik Stjernvall

Carl Fredrik Stjernvall (10. huhtikuuta 1813 Linnaisten kartano, Mäntsälä – 14. elokuuta 1904 Riilahden kartano, Bromarv) oli Venäjän keisarillisessa armeijassa palvellut suomalainen jalkaväenkenraali.
Stjernvallin vanhemmat olivat luutnantti, tilanomistaja Hans Henrik Stjernvall ja Anna Lovisa Ekblad ja puolisot vuodesta 1848 Maria Sofia Villiers de l’Isle Adam (k. 1887) ja vuodesta 1889 Josefine Hortense Alexandrine von Gerlach. Kenraali Clas Alfred Stjernvall oli hänen veljensä ja kenraali Knut Stjernvall hänen velipuolensa. Carl Fredrik Stjernvall tuli oppilaaksi Haminan kadettikouluun 1829 ja määrättiin sieltä vuonna 1834 priimuksena valmistuttuaan vänrikkinä palvelukseen Henkivartioväen Preobraženskojen rykmenttiin. Hänet ylennettiin aliluutnantiksi 1835, luutnantiksi 1837, alikapteeniksi 1841, kapteeniksi 1843 ja everstiksi 1848. Vuonna 1851 Stjernvall määrättiin Preussin kuninkaan Fredrik Vilhelm IV:n krenatöörirykmentin komentajaksi, ja kenraalimajuriksi hän yleni 1856. Vuonna 1860 Stjernvall määrättiin 3. krenatööridivisioonan komentajan apulaiseksi, vuonna 1862 hänet siirrettiin 22. jalkaväkidivisioonan vt. komentajaksi Helsinkiin. Hänet ylennettiin kenraaliluutnantiksi ja vakinaistettiin divisioonankomentajaksi 1863. Eron divisioonankomentajan tehtävästä Stjernvall sai 1869, asetettuna armeijan jalkaväkeen. Seuraavana vuonna hänet nimitettiin Ivangorodin komendantiksi Inkerinmaalle, eron sotapalveluksesta hän sai jalkaväenkenraalina.
Rosa Honkonen

Rosa Honkonen (s. 2000) on suomalainen näyttelijä, joka tuli tunnetuksi Heidin roolista elokuvassa "Lauri Mäntyvaaran tuuheet ripset" ja Kiiran roolista elokuvassa "Hölmö nuori sydän". Honkonen aloitti opinnot Laajasalon opiston Näyttelijäntaiteen linjalla syksyllä 2020.
1-800-273-8255

1-800-273-8255 on yhdysvaltalaisräppäri Logicin kappale, jolla vierailevat myös yhdysvaltalaiset laulaja-lauluntekijät Alessia Cara sekä Khalid. Sen julkaisivat Visionary Music Group ja Def Jam Recordings Logicin kolmannen, "Everybody"-studioalbumin kolmantena singlenä 27. huhtikuuta 2017. Kappaleen nimi on Yhdysvaltain kansallisen itsemurhien ehkäisylinjan (NSPL) numero. Kappaleen ovat sanoittaneet kaikki kolme artistia 6ixin ja The Chainsmokers -duon Drew Taggartin kanssa. Kappaleen tuotannosta vastasivat puolestaan Logic ja 6ix. Kappaleelle on toteutettu myös Andy Hinesin ohjaama musiikkivideo, joka julkaistiin Logicin YouTube-kanavalla 17. elokuuta 2017. Videolla seurataan nuorta miestä, joka kamppailee hänen seksuaalisuuteen liittyvän hyväksymättömyyden tunteensa kanssa.
"1-800-273-8255" oli kaupallisesti kohtalainen menestys, sen päästyä Yhdysvaltain Billboard Hot 100 -listan sijalle kolme. Se pääsi lisäksi singlelistan kymmenen parhaan joukkoon yhdeksässä muussa valtiossa kuten Australiassa, Irlannissa, Norjassa ja Ruotsissa. Singlelistan kahdenkymmenen parhaan joukkoon se pääsi puolestaan esimerkiksi Malesiassa, Suomessa, Skotlannissa ja Tšekissä. Kappale myi Kanadassa ja Yhdysvalloissa viisinkertaista platinaa. Kappale oli ehdolla Grammylle vuoden 2018 Grammy-palkintogaalassa kategorioissa "Vuoden kappale" ja "Paras musiikkivideo".
Zhang Jiewen

Zhang Jiewen (, s. 4. tammikuuta 1981 Guangzhou) on kiinalainen kilpauransa lopettanut sulkapalloilija ja olympiavoittaja.
Zhang osallistui urallaan kahdesti olympialaisiin. Ensimmäisen kerran hän oli mukana Ateenan olympialaisissa 2004, jolloin hän pelasi Yang Wein parina. He aloittivat toiselta kierrokselta, jolla he voittivat indonesialaiset Jo Novitan ja Lita Nurlitan. Puolivälierissä Zhang ja Yang voittivat thaimaalaisparin Sathinee Chankrachangwong-Saralee Thungthongkamin. Välierissä he voittivat eteläkorealaiset Lee Kyung-wonin ja Ra Kyung-min erin 2–0. Loppuottelussa Zhang ja Yang voittivat toisen kiinalaisparin Gao Ling-Huang Suin erin 2–1. Pekingin olympialaisissa Zhang pelasi jälleen nelinpelissä Yangin parina. Ensimmäisellä kierroksella he voittivat indonesialaiset Lilyana Natsirin ja Vita Marissan. Puolivälierissä japanilaispari Miyuki Maeda-Satoko Suetsuna voitti Zhangin ja Yangin erin 2–1.
Zhang voitti urallaan kahdesti naisten nelinpelin maailmanmestaruuden. Mestaruudet ovat vuosilta 2005 ja 2007. Hänellä on myös nelinpelin MM-hopeaa vuodelta 2001 ja MM-pronssia vuodelta 2006. Zhangilla on myös kaksi Aasian-mestaruutta nelinpelistä vuosilta 2002 ja 2008. Hänellä on myös AM-pronssia vuodelta 2009.
Gustav Alexander Robert Stjernvall

Gustav Alexander Robert Stjernvall (28. kesäkuuta 1834 Helsinki – 19. elokuuta 1900 Moskova) oli Venäjän keisarillisessa armeijassa palvellut suomalainen kenraalimajuri.
Stjernvallin vanhemmat olivat everstiluutnantti, pankinjohtaja Kurt Gustaf Stjernvall ja Sofia Carolina Krook ja puolisot 1860–1862 Sofia Hruštšova (avioero) ja vuodesta 1869 Anna Oldecopp. Kenraali Alexander Leonard Theodor Alfons Stjernvall oli hänen veljensä. Gustav Alexander Robert Stjernvall tuli oppilaaksi Haminan kadettikouluun vuonna 1846, mutta hän erosi vuonna 1851 ensimmäiseltä erikoisluokalta ja palveli sen jälkeen 1852–1854 junkkarina 1. tarkk’ampujapataljoonassa. Hänet ylennettiin vänrikiksi H.M. Preussin Kuningas Friedrich Wilhelm III:n krenatöörirykmenttiin vuonna 1854. Aliluutnantiksi Stjernvall yleni 1856 ja luutnantiksi 1860. Vuonna 1862 hänet määrättiin Suomeen sijoitetun sotaväen ylipäällikön adjutantiksi Seuraavana vuonna Stjernvall ylennettiin aliratsumestariksi ja 1866 ratsumestariksi. Vuonna 1867 hänet komennettiin palvelukseen Varsovassa olevien joukkojen ylipäällikön esikuntaan.
Stjernvall erosi sotapalveluksesta heinäkuussa 1869, mutta palasi aktiivipalvelukseen marraskuussa 1876, everstiluutnanttina ja sijoitettuna armeijan ratsuväkeen. Hän palveli 1878–1880 Moskova–Brest-rautatien komendanttina Moskovassa ja samalla Moskovan liikennepäällikön apulaisena. Stjernvall ylennettiin everstiksi 1880. Vuonna 1885 hänet määrättiin Lozovo–Sevastopol-rautatien Sevastopolin aseman ja Moskova–Nižni Novgorod-rautatien Moskovan aseman sekä vuonna 1886 Moskova–Kursk-rautatien Moskovan aseman komendantiksi. Stjernvall sai eron sotapalveluksesta kenraalimajurina joulukuussa 1895.
Stjernvallin ja Anna Oldecoppin poika Leonid Robertovitš Stjernvall oli kansainvälisesti tunnettu armenialais-kreikkalaisen mystikon G. I. Gurdjieffin oppilas.
Yang Wei (sulkapalloilija)

Yang Wei (, s. 13. tammikuuta 1979 Hubei) on kiinalainen kilpauransa lopettanut sulkapalloilija ja olympiavoittaja.
Yang osallistui ensimmäisen kerran olympialaisiin Sydneyssä 2000, jolloin hän pelasi Huang Nanyanin parina nelinpelissä. He voittivat toisella kierroksella Sujitra Ekmongkolpaisarnin ja Saralee Thungthongkamin. Puolivälierissä Yang ja Huang voittivat alankomaalaiset Lotte Jonathansin ja Nicole van Hoorenin sekä välierissä eteläkorealaiset Chung Jae-heen ja Ra Kyung-minin. Loppuottelussa he kuitenkin hävisivät kiinalaisparille Ge Fei-Gu Junille erin 2–0. Ateenan olympialaisissa hän pelasi Zhang Jiewenin parina. He aloittivat toiselta kierrokselta, jolla he voittivat indonesialaiset Jo Novitan ja Lita Nurlitan. Puolivälierissä Yang ja Zhang voittivat thaimaalaisparin Sathinee Chankrachangwong-Saralee Thungthongkamin. Välierissä he voittivat eteläkorealaiset Lee Kyung-wonin ja Ra Kyung-minin erin 2–0. Loppuottelussa Yang ja Zhang voittivat toisen kiinalaisparin Gao Ling-Huang Suin erin 2–1. Pekingin olympialaisissa Yang pelasi jälleen nelinpelissä Zhangin parina. Ensimmäisellä kierroksella he voittivat indonesialaiset Lilyana Natsirin ja Vita Marissan. Puolivälierissä japanilaispari Miyuki Maeda-Satoko Suetsuna voitti Zhangin ja Yangin erin 2–1.
Yang voitti urallaan nelinpelin maailmanmestaruuden vuosina 2005 ja 2007. Hänellä on myös nelinpelin MM-pronssia vuodelta 2006. Aasian-mestaruuden hän voitti kolmesti nelinpelissä. Mestaruudet ovat vuosilta 2002, 2007 ja 2008. Hänellä on myös AM-pronssia vuodelta 2009.
Khalid (laulaja)

Khalid (oik. Khalid Donnel Robinson, s. 11. helmikuuta 1998 Fort Stewart, Georgia, Yhdysvallat) on yhdysvaltalainen laulaja-lauluntekijä.
Khalidilla on levytyssopimus Right Hand Music Groupin ja RCA Recordsin kanssa. Hän julkaisi ensimmäisen singlensä ”Location” tammikuussa 2017, joka pääsi Yhdysvaltain Billboard Hot 100 -listan sijalle 16 ja myi Yhdysvalloissa seitsemänkertaisesti platinaa. Hänen ensimmäinen studioalbuminsa "American Teen" julkaistiin maaliskuussa 2017. Sen jälkeen hän on julkaissut lukuisia singlelistojen kymmenen parhaan joukkoon päässeitä kappaleita, EP-levyjä, listan kärkeen päässeen albumin sekä saanut kuusi Grammy-ehdokkuutta.
Khalid on kertonut saaneensa eniten vaikutteita musiikkiinsa äidiltään, ja muita vaikutteiden antajia ovat olleet Kendrick Lamar, A$AP Rocky, Father John Misty, Frank Ocean, Grizzly Bear, Chance the Rapper, Lorde ja James Blake.
Diskografia.
Singlet.
Pääartistina
Vierailevana artistina
Promosinglet
Yhdystie 4011

Yhdystie 4011 on yhdystie, joka johtaa Parikkalasta Kannaksen ja Saaren kirkonkylän kautta Akonpohjaan. Se risteää alussa ja lopussa valtatien 6 kanssa. Tie kulkee osan matkastaan aivan valtakunnanrajan tuntumassa. Tie uudelleennumeroitiin vuoden 1996 tienumerointiuudistuksessa seututiestä 401 yhdystieksi sen liikenteellisen merkityksen vähennyttyä.
Bornheim (Rheinland)

Bornheim (Rheinland) on kaupunki Rhein-Siegin piirikunnassa Nordrhein-Westfalenin osavaltiossa läntisessä Saksassa. Kölnin ja Bonnin vaikutuspiirissä Reinin länsirannalla logistisesti edullisella paikalla sijaitseva Bornheim tunnetaan muun muassa parsastaan, jota kutsutaan nimellä Bornheimer Spargel.
Maantiede.
Bornheim sijaitsee osavaltionsa lounaisosassa noin 20 kilometriä Kölnin keskustasta etelään ja noin 10 kilometriä Bonnin keskustasta luoteeseen. Pohjoisessa Bornheim rajoittuu Brühliin ja Wesselingiin, idässä Reiniin, etelässä Bonniin, Alfteriin ja Swisttaliin ja lännessä Weilerswistiin. Reinin vastarannalla on Niederkassel.
Bornheim koostuu neljästätoista kaupunginosasta, jotka muodostavat kaksi taajaan asuttua vyöhykettä. Läntisen vyöhykkeen kaupunginosia kutsutaan Vorgebirg-kyliksi, ja ne ovat osa Bonnista Brühlin kautta Kölniin ulottuvaa asutustihentymää. Itäisen vyöhykkeen kaupunginosia kutsutaan Reinin kyliksi, ja ne ovat osa Bonnista Wesselingin kautta Kölniin ulottuvaa Reinin varren asutustihentymää. Vorgebirg-kylien ja Reinin kylien välissä on pelto- ja metsämaata. Vorgebirg-kylien länsipuolella on niin ikään verraten laaja peltojen ja metsien alue.
Reinissä Bornheimin itäisimmässä osassa sijaitsee noin 15 hehtaarin laajuinen suojeltu saari Herseler Werth.
Historia.
Bornheimin alueelta on löydetty jälkiä asutuksesta ajalta noin 800 vuotta ennen ajanlaskun alkua. Lisäksi on löydetty kahden esihistoriallisen pakolinnan raunioita. Rooman valtakunnan aikana rakennettu Eifelin akvedukti kulki nykyisen Bornheimin kautta, ja se on merkittävin kaupungin roomalaisraunioista. Roomalaisvalta päättyi frankkien herruuteen 300-luvulla. Ensimmäinen kirjallinen mainita Bornheimista on päivätty 2. elokuuta 945. Tuolloin kylä kuului kreivi Ehrenfriedin läänityksiin. Bornheimista tuli osa Kölnin valtapiiriä ja sitä alkoi hallita Bornheimin aatelissuku, josta haarautui myöhempinä aikoina useita Reinin alueella vaikuttaneita aatelissukuja.
Nykymuotoinen Bornheim alkoi kehittyä ranskalaisvallan aikana 1794–1814. Tuolloin perustettiin hallintoyksiköt Hersel, Sechtem ja Waldorf, joihin kuului yhteensä 15 maalaiskuntaa. Hallintoyksiköt yhdistettiin 1930-luvulla. Vuonna 1969 Bornheim, Hersel ja Sechtem yhdistettiin Bornheimin kunnaksi, jota alettiin kutsua virallisesti kaupungiksi vuodesta 1981.
Bornheimin historiallisia rakennuksia ovat muun muassa Schloss Bornheim 1730-luvulta ja uusgoottilainen kirkko St. Servatius 1860-luvulta.
Talous ja liikenne.
Bornheimissa on kuusi teollisuusaluetta. Talouden runkona ovat teollisuus, kaupankäynti, logistiikka ja palvelut. Myös maatalous on merkittävä elinkeino, Bornheimin parsaa on tehty tunnetuksi muun muassa valitsemalla Brühl-Bornheimin parsakuningatar eli Brühl-Bornheimer Spargelkönigin. Ensimmäinen parsakuningatar oli Andrea Palm vuonna 2011.
Kölnin ja Bonnin välinen päärata Rheinuferbahn kulkee Reinin vartta Bornheimin itäisten osien kautta. Toinen rata, Rhein-Wupper-Bahn, kulkee läntisten osien kautta. Bonnin ja Kölnin yhdistävä 20-kilometrinen moottoritie BAB 555 kulkee Bornheimin halki.
Location (kappale)

Location on yhdysvaltalaisartisti Khalidin debyyttisingle. Sen julkaisi RCA Records hänen American Teen-debyyttistudioalbumin johdantosinglenä 26. tammikuuta 2017. Kappaleen ovat tuottaneet Syk Sense, Tunji Ige, Chris McClenney, Smash David, Alfredo Gonzalez, ja Taz Taylor. Kappaleelle on toteutettu myös Alex Di Marcon ohjaama musiikkivideo, joka julkaistiin videopalvelu YouTubessa 26. syyskuuta 2016.
"Location" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Filippiineillä, Uudessa-Seelannissa ja Yhdysvalloissa. Kappale on myynyt Yhdysvalloissa seitsemänkertaista platinaa ja se nauhoitettiin Beacon Hill Recording Studiosilla. "Location" on ollut ehdolla muun muassa vuoden 2018 Grammy-palkintogaalassa kategoriassa "Paras R&amp;B-kappale".
Tässäkö tää oli?

Tässäkö tää oli? on Arttu Wiskarin kappale, joka julkaistiin 10. huhtikuuta 2020. Sillä soittaa myös Leavings-Orkesteri. Kappaleen ovat kirjoittaneet Janne Rintala ja Mika Haapasalo.
"Tässäkö tää oli?" nousi ensimmäisellä viikolla Suomen virallisen singlelistan kuudenneksi ja seuraavalla viikolla listan toiselle sijalle.
Kappaletta kuultiin ensimmäistä kertaa vuonna 2019 Wiskarin "Unelmia ja studiohommia" -dokumenttisarjassa Ylellä.
Young Dumb &amp; Broke

Young Dumb &amp; Broke on yhdysvaltalaisartisti Khalidin kappale. Sen julkaisivat Right Hand Music Group ja RCA Records hänen American Teen-debyyttistudioalbumin toisena singlenä 13. kesäkuuta 2017. Kappaleen ovat sanoittaneet Khalid, Talay Riley ja Joel Little, joista viimeisin myös tuotti sen. Kappaleelle on toteutettu myös musiikkivideo, joka julkaistiin Khalidin YouTube-kanavalla 1. elokuuta 2017.
"Young Dumb &amp; Broke" oli kaupallisesti kohtalainen menestys, sen päästyä singlelistan kärkeen Filippiineillä ja Uudessa-Seelannissa sekä kymmenen parhaan joukkoon Australiassa ja Belgiassa. Yhdysvalloissa kappaleen paras sijoitus oli Billboard Hot 100-listan sija 18. Kappale on menestynyt parhaiten Pohjois-Amerikassa, jossa se on myynyt Kanadassa nelinkertaista ja Yhdysvalloissa kuusinkertaista platinaa sekä Australiassa, jossa se on myynyt seitsemänkertaista platinaa.
Light My Body Up

Light My Body Up on ranskalaisen DJ-tuottaja David Guettan kappale, jolla vierailevat myös yhdysvaltalaisräppärit Nicki Minaj sekä Lil Wayne. Se julkaistiin digitaalisesti ladattavana singlenä 23. maaliskuuta 2017. Kappaleen ovat sanoittaneet Guetta, Minaj, Wayne, Julien Martinez, Ester Dean, Nick van de Wall, Kirill Slepukha ja Danil Shilovskii. Kappaleen tuotannosta vastasivat puolestaan Guetta ja Martinez. 
Kappaleelle on toteutettu myös Benny Boomin ohjaama musiikkivideo, joka julkaistiin 5. toukokuuta 2017. "Light My Body Up" oli kaupallisesti kohtalainen menestys, sen päästyä singlelistan kolmenkymmenen parhaan joukkoon Australiassa, Espanjassa, Ranskassa, Suomessa ja Skotlannissa.
Jamie Chadwick

Jamie Laura Chadwick (s. 20. toukokuuta 1998 Bath, Iso-Britannia) on brittiläinen autourheilija. Vuodesta 2020 lähtien hän on toiminut Formula 1 -talli Williamsin testikuljettajana ja vuonna 2022 hän vahvisti asemiaan tallissa liittymällä sen kuljettaja-akatemiaan. Vuonna 2019 Chadwick kilpaili Aasian F3 -sarjassa. Vuosina 2019, 2021 ja 2022 hän voitti W Series -sarjan ja on näin voittanut sen joka kerta kun sarjassa on kilpailtu. Monien muiden kuljettajien tavoin Chadwick osallistui virtuaalisiin autourheilukilpailuihin Koronaviruspandemian aikana.
Another Life (Afrojackin ja David Guettan kappale)

Another Life on alankomaalaisen DJ-tuottaja Afrojackin sekä ranskalaisen DJ-tuottaja David Guettan kappale, jolla vierailee myös yhdysvaltalainen laulaja-lauluntekijä Ester Dean. Se julkaistiin Afrojackin omistaman Wall Recordings levy-yhtiön kautta digitaalisesti ladattavana singlenä 28. huhtikuuta 2017. Kappaleen ovat sanoittaneet Afrojack, Dean ja Faisal Ben Said, joista ensimmäinen myös tuotti sen Guettan kanssa.
Kappalelle on toteutettu myös Sanghon Kimin ohjaama musiikkivideo, joka julkaistiin singlen julkaisupäivänä. "Another Life" ei menestynyt kaupallisesti kovin hyvin, sillä se pääsi singlelistan kolmenkymmenen parhaan joukkoon ainoastaan Alankomaissa.
Neunkirchenin piirikunta

Neunkirchenin piirikunta () on piirikunta Saksan Saarlandin osavaltiossa. Piirikunnan pinta-ala on 249,24 neliökilometriä ja väkiluku 132 824 asukasta. Pääkaupunki on Ottweiler.
Piirikuntaa kutsuttiin vuoden 1973 loppuun asti "Landkreis Ottweiler"iksi.
Regionalverband Saarbrücken

Regionalverband Saarbrücken () on piirikunta ja kuntayhtymä Saksan Saarlandin osavaltiossa. Piirikunnan pinta-ala on 410,64 neliökilometriä ja väkiluku 329 708 asukasta. Pääkaupunki on Saarbrücken, jossa kunnallisyhtymän hallinto toimii Saarbrückenin linnassa. 
Se perustettiin 1. tammikuuta 2008 hallinnollisen rakenneuudistuksen yhteydessä, jonka Landtag des Saarlandes hyväksyi 27. marraskuuta 2007 Saarbrückenin kaupunkiliiton laillisena seuraajana. Se on erityinen kuntayhtymä, nimittäin kaupunkiyhtymä. Kuntayhtymä eroaa kaupunkiyhtymästä olennaisesti mm. hallintorakenteen perusteella.
Saarlouisin piirikunta

Saarlouisin piirikunta (, [zaːrˈlʊɪ]) on piirikunta Saksan Saarlandin osavaltiossa. Piirikunnan pinta-ala on 459,05 neliökilometriä ja väkiluku 195 201 asukasta. Pääkaupunki on Saarlouis.
Saarlouisin piirikunta on Saarlandin toiseksi väkirikkain piirikunta Regionalverband Saarbrückenin jälkeen. Se kattaa osavaltion lounais- ja keskiosan.
Saarpfalz-Kreis

Saarpfalz-Kreis (, vuoteen 1989 "Saar-Pfalz-Kreis") on aiemmista Sankt Ingbertin ja Homburgin piirikunnista muodostettu piirikunta Saksan Saarlandin osavaltiossa. Piirikunnan pinta-ala on 418,4 neliökilometriä ja väkiluku 142 631 asukasta. Pääkaupunki on Homburg.
Karjalan kartano

Karjalan kartano sijaitsee Rautalammilla Pohjois-Savossa. Karjalan kartanon rakennusaika oli 1873–1874. Kartano edustaa 1800-luvun loppupuolen sveitsiläisvaikutteista nikkarityyliä. Karjalan kartanon rakennutti kihlakunnan piirilääkäri Johan Vilhelm Roschier, joka tuli Rautalammille piirilääkäriksi vuonna 1862. Roschier osti Toholahden niemessä sijaitsevan maatilan Daniel Karjalaiselta.
Päärakennusta vastapäätä sijaitsee alatalo (1865), jossa Roschier asui ennen päärakennuksen valmistumista. Alatupa jäi väentuvaksi palvelusväelle. Rakennukset ryhmittyvät Karjalassa miespihaan (päärakennus, alatalo ja kaksikerroksinen aitta) ja karjapihaan (navetta, meijeri-aitta ja uudempi varastorakennus). Navetta on rakennettu 1880-luvun alussa luonnonkivistä. Rakennuksien ulkoasut ovat säilyneet alkuperäisinä. Kartanon sisätiloissa on tehty muutoksia vuosien varrella: uunit purettu, seiniin lisätty lämpöeristeitä ja keittiö uudistettu. Sisäkatoissa on harvinaisia vanhoja kattomaalauksia, jotka restauroitiin 1970-luvulla. Karjalan kartanon puutarhan suunnitteli silloinen lääninagronomi. Pihapiirissä on myös rantasauna, joka sijaitsee Äijäveden rannalla.
St. Wendelin piirikunta

St. Wendelin piirikunta () on piirikunta Saksan Saarlandin osavaltiossa. Piirikunnan pinta-ala on 476,22 neliökilometriä ja väkiluku 87 397 asukasta. Pääkaupunki on St. Wendel.